Komission lausunto EY:n perustamissopimuksen 251 artiklan 2 kohdan c alakohdan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta Euroopan parlamentin ja neuvoston direktiiviksi maantieliikenteen liikkuvia tehtäviä ammattimaisesti suorittavien henkilöiden työajan järjestämisestä komission ehdotusta muuttava EY:n perustamissopimuksen 250 artiklan 2 kohdan nojalla /* KOM/2001/0415 lopull. - COD 98/0319 */





Komission lausunto EY:n perustamissopimuksen 251 (2) (c) artiklan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta Euroopan parlamentin ja neuvoston direktiiviksi maantieliikenteen liikkuvia tehtäviä ammattimaisesti suorittavien henkilöiden työajan järjestämisestä komission ehdotusta muuttava EY:n perustamissopimuksen 250 (2) artiklan nojalla 1. TAUSTA (1) Komissio antoi 25. marraskuuta 1998 Euroopan parlamentille, neuvostolle, talous- ja sosiaalikomitealle sekä alueiden komitealle tiedonannon työajan järjestelystä 23 päivänä marraskuuta 1993 annetun direktiivin 93/104/EY [1] soveltamisalan ulkopuolisilla toimialoilla (KOM(1998) 662 lopullinen - 1998/0319 (COD)) [2]. Tiedonannon liitteenä oli useita ehdotuksia, joista yksi oli nimenomaan maantieliikenteen alaa koskeva erityisdirektiiviehdotus. [1] Neuvoston direktiivi 93/104/EY, annettu 23 marraskuuta 1993, tietyistä työajan järjestämistä koskevista seikoista (EYVL L 307, 13.12.1993, s. 18). Direktiivi sellaisena kuin se on viimeksi muutettuna direktiivin 93/104/EY muuttamisesta koskemaan direktiivin soveltamisalan ulkopuolisia toimialoja ja toimintoja 22 päivänä kesäkuuta 2000 annetulla Euroopan parlamentin ja neuvoston direktiivillä 2000/34/EY (EYVL L 195, 1.8.2000, s. 41). [2] EYVL C 43, 17.2.1999, s. 4. (2) Euroopan parlamentti antoi 14. huhtikuuta 1999 ensimmäisessä käsittelyssä komission ehdotusta koskevan lausunnon [3], jonka se vahvisti menettelytapojen muutoksen johdosta 6. toukokuuta 1999 antamassaan päätöslauselmassa [4]. [3] EYVL C 219, 30.7.1999, s. 235. [4] Asiak. 7927/99 ADD 1 PE-RE-38. (3) Komissio julkaisi 21. kesäkuuta 2000 Euroopan parlamentille ja neuvostolle tarkoitetun tiedonannon Kohti laadukkaampia, turvallisempia ja kilpailukykyisempiä maantiekuljetuksia Euroopan yhteisössä (KOM(2000) 364 lopullinen). Tässä tiedonannossa komissio kuvailee työaikaa koskevia keskusteluja neuvostossa, jossa asian eteneminen oli keskeytynyt jäsenvaltioiden ollessa selkeästi eri mieltä itsenäisinä ammatinharjoittajina toimivien kuljettajien sisällyttämisestä direktiivin soveltamisalaan. Komissio ilmoitti, että asian käsittelyn edistämiseksi se voisi hyväksyä ajatuksen, jonka mukaan itsenäiset kuljettajat jätetään väliaikaisesti direktiivin soveltamisalan ulkopuolelle. (4) Komissio antoi 27. marraskuuta 2000 muutetun direktiiviehdotuksen [5], jossa itsenäiset kuljettajat jätetään väliaikaisesti direktiivin soveltamisalan ulkopuolelle. [5] Muutettu ehdotus Euroopan parlamentin ja neuvoston direktiiviksi maantieliikenteen alalla työskentelevien liikkuvien työntekijöiden ja itsenäisten kuljettajien työajan järjestämisestä. KOM(2000)754 lopullinen. (5) Neuvosto saavutti 21. joulukuuta 2000 määräenemmistöllä periaatteelliseen yhteisymmärryksen perustamissopimuksen 251 artiklan mukaisen yhteisen kannan luonnoksesta. (6) Euroopan parlamentti hyväksyi 14. kesäkuuta 2001 toisessa käsittelyssä 20 tarkistusta neuvoston yhteiseen kantaan. (7) Tässä lausunnossa komissio ottaa kantaa Euroopan parlamentin hyväksymiin tarkistuksiin EY:n perustamissopimuksen 251 artiklan 2 kohdan c alakohdan mukaisesti. 2. KOMISSION EHDOTUKSEN TARKOITUS Komission ehdotuksen tarkoituksena on parantaa tieliikenneturvallisuutta ja vahvistaa maantieliikenteen liikkuvia tehtäviä suorittavien henkilöiden työaikaa koskevat yhteiset säännöt. Lisäksi ehdotuksella pyritään estämään kilpailun vääristyminen ja varmistamaan liikkuvia tehtäviä suorittavien työntekijöiden sekä itsenäisten kuljettajien terveys ja turvallisuus säätämällä päivittäisistä ja viikoittaisista vähimmäislepoajoista ja asianmukaisten taukojen pitämisestä. 3. KOMISSION LAUSUNTO EUROOPAN PARLAMENTIN TARKISTUKSISTA Euroopan parlamentin toisessa käsittelyssä hyväksymistä 20 tarkistuksesta [6] komissio on samaa mieltä tarkistuksista 9, 16, 18 ja 21 sekä hyväksyy periaatteessa tarkistukset 10, 20 ja 22. [6] Tarkistukset 1, 2, 3, 4, 5, 6, 9, 10, 11, 12, 13, 14, 15, 16, 17, 18, 19, 20, 21 ja 22. Koska komissio on jo hyväksynyt neuvoston yhteisen kannan, se ei johdonmukaisuuden vuoksi voi kuitenkaan hyväksyä tarkistuksia, jotka vaikuttavat merkittävästi tähän yhteiseen kantaan. Tällaisia ovat tarkistukset 1, 2, 4 ja 13, joissa ehdotetaan neuvoston yhteisen kannan vastaisesti, että itsenäiset työntekijät sisällytettäisiin ilman eri toimenpiteitä direktiivin soveltamisalaan, sekä yhteisen kannan kanssa yhteensopimattomat työajan ja yötyön määrittelyä koskevat tarkistukset 6, 11, 12 ja 14. Komissio ei voi hyväksyä tarkistusta 15, koska se on todennut, että kaikissa jäsenvaltioissa ei ole mahdollista tehdä kollektiivisia työehtosopimuksia. Tämä estäisi käytännössä toimenpiteen soveltamisen. Tarkistuksessa 17 esitetään, että jäsenvaltioiden on valvottava työ- ja ajoaikojen noudattamista tarkastuksin, jotka kohdistuvat vähintään kahteen prosenttiin kaikista alalla tehdyistä työpäivistä. Komissio ei voi hyväksyä tätä tarkistusta, koska se on direktiivin 88/559/ETY vastainen. Näin ollen komissio hyväksyy vain tarkistukset 9, 16, 18 ja 21 sekä periaatteessa tarkistukset 10, 20 ja 22. 3.1 Tarkistus 9 Komissio katsoo, että tarkistuksessa 9 annetaan selvennys, joka ei ole välttämätön mutta kuitenkin hyödyllinen. Siinä muutetaan työpaikan määritelmää (3 artiklan c alakohta) siten, että kyseisessä määritelmässä otetaan huomioon yrityksen päätoimipaikan lisäksi saman yrityksen muualla sijaitsevat sivuliikkeet ja haarakonttorit. 3.2 Tarkistus 10 Tarkistuksessa 10 lisätään itsenäisen kuljettajan määritelmään täsmennys, jonka mukaan tällaisella kuljettajalla on oltava kauppasuhteita useisiin asiakkaisiin. Tämän täsmennyksen tarkoituksena on estää se, että jotkut kuljettajat toimisivat vain näennäisesti itsenäisinä. Komission mielestä kaikki täsmennykset itsenäisen kuljettajan määrittelyyn ovat hyödyllisiä. Se hyväksyykin tarkistuksen tavoitteen, mutta katsoo, että ehdotettuihin täsmennyksiin olisi tehtävä eräitä sanamuodon muutoksia, joilla vältetään mahdolliset soveltamisvaikeudet. Mahdollinen muotoilu voisi olla seuraava: 'itsenäisellä kuljettajalla' henkilöä, jonka pääasiallisena ammattitoimintana on matkustajien tai tavaroiden kuljettaminen maantieliikenteessä, jolla on yhteisön lupa ja joka voi muun muassa päättää vapaasti kuljetussopimuksistaan sekä vapaasti neuvotella ja vahvistaa näiden palvelujen hinnat ja ehdot asiakkaidensa kanssa. Tarkistuksen toiseen kohtaan ei tehdä muutoksia. 3.3 Tarkistus 16 Tämän tarkistuksen tarkoituksena on jatkaa työaikaa koskevan kirjanpidon pakollista säilytysaikaa kahteen vuoteen kyseessä olevan ajanjakson päättymisestä. Komissio esitti tätä ajanjaksoa jo muutetussa ehdotuksessaan, ja siksi se katsookin, että säilytysajan jatkaminen tehostaa valvontaa ja siten myös direktiivissä säädettyjen toimenpiteiden asianmukaista toteuttamista. 3.4 Tarkistukset nro 18 ja 21 Komission mielestä tarkistukset 18 ja 21 edistävät liikkuvia tehtäviä suorittavien työntekijöiden sosiaalista suojelua. Tarkistuksella 18 estetään suojelun tason heikentäminen ja tarkistuksella 21 poistetaan yhteiseen kantaan sisältyvä tekstin kohta, joka voi olla tulkittavissa väärin. 3.5 Tarkistus 20 Tarkistuksessa 20 ehdotetaan, että määräaika direktiivin saattamiselle osaksi kansallista lainsäädäntöä olisi kaksi vuotta. Komissio panee merkille, että tarkistuksessa palataan muutetussa direktiiviehdotuksessa esitettyyn ajanjaksoon ja että tämä lyhyempi aika ei vaikuta olennaisesti neuvoston yhteiseen kantaan. 3.6 Tarkistus 22 Tarkistuksessa 22 otetaan käyttöön kaikki mahdolliset kuljetusketjun sopimussuhteita koskevat keinot ja välineet, joilla voidaan taata direktiivin asianmukainen täytäntöönpano. Komissio hyväksyy tämän tarkistuksen periaatteessa, mutta katsoo, että sen sanamuotoa on tarpeen muuttaa. Uusi muotoilu voisi olla seuraavanlainen: "Jäsenvaltioiden on toteutettava kaikki tarvittavat toimenpiteet varmistaakseen, että tämän direktiivin säännökset velvoittavat rahtaajien, lastin huolitsijoiden sekä hankkijoiden ja alihankkijoiden suhteita sääntelevien sopimusten osapuolia". 4. YHTEENVETO Näistä syistä komissio muuttaa EY:n perustamissopimuksen 250 artiklan 2 kohdan nojalla ehdotustaan.